**Rugăciune II**

*Florin T. Roman*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dac-aş avea puterea

să transform

noaptea în zi,

întunericul în lumină,

gerul în căldură,

nebunia în înţelepciune,

nedreptatea în dreptate,

spaima în curaj,

desfrâul în cumpătare,

păcatul în virtute,

dac-aş avea puterea

să curm suferinţa copiilor,

să dau odihnă bătrânilor,

să omor moartea cu viaţa,

să opresc timpul

într-o clipă veşnică de fericire,

dacă aş avea

toată această putere

nu aş face nimic

şi aş zice:

„Doamne, facă-se voia Ta !”